钦定古今图书集成/明伦汇编/闺媛典/第040卷 > 刘仝子妻林氏
## 钦定古今图书集成/明伦汇编/闺媛典/第040卷 > 刘仝子妻林氏

按《福清县志》：林氏，刘仝子妻。仝子仕宋为监丞，宋南
奔，仝子与妻兄林同者，开局募士以扶宋。元兵至，同
啮指血书于壁而死。仝子出走自经。林氏为有司所
执，令具状，林叱曰：“林、刘二族，世为忠臣，欲以忠义报
国，事不成，天也。汝知去岁有以血书壁死者乎？是吾
兄也。”遂遇害。次年宋亡。